Prosedure om te volg na 'n motorongeluk - Jou Gesin | Solidariteit WêreldJou Gesin | Solidariteit Wêreld
Tuis › Artikels › Prosedure om te volg na 'n motorongeluk
Prosedure om te volg na 'n motorongeluk
'n Motorongeluk gebeur binne 'n oogwink en gewoonlik ly jy aan skok en is dit moeilik om helder te dink. Wanneer niemand ernstig beseer is nie maar daar wel baie skade aan die voertuig is, is dit goed om te weet watter prosedure om te volg.
As die enjin nog luier, skakel dit af om te verseker dat 'n vonk nie dalk 'n brand veroorsaak nie.
Moenie die toneel verlaat nie, dit is 'n strafbare oortreding. Staan buite gevaar en bly kalm.
Indien jy in skok is, skakel iemand wat jou kan bystaan.
Skakel noodflikkerligte aan of plaas rooi gevaardriehoeke uit om ander motoriste te waarsku teen die ongeluk. Neem foto's van die ongelukstoneel indien dit moontlik is.
Bel vir mediese bystand en die polisie.
Indien die voertuig nog kan ry, beweeg dit na die skouer van die pad, weg van aankomende verkeer.
Om die motors in die middel van die pad te laat kan verdere ongelukke en beserings veroorsaak.
Indien daar ernstige beserings is, moenie die beseerdes beweeg behalwe as jy mediese kennis of opleiding het om sulke pasiënte te hanteer nie.
Ruil na die ongeluk die volgende inligting uit met die ander party: volle naam, ID-nommers, adres, selfoonnommer, werknommer, versekeringsmaatskappy en polisnommer, voertuigeregistrasienommers.
Indien die bestuurder nie die versekerde is nie, bevestig die verwantskap en skryf die name en adresse van alle insittendes neer.
Maak notas. Let op na alle besonderhede op die toneel. Skryf alles neer wat voor en na die ongeluk gebeur het, die tyd en plek asook sigbaarheid ten tyde van die ongeluk. Het die ander persoon besope voorgekom of was hy of sy dalk besig om oor die foon te praat?
Dokumenteer die skade aan al die voertuie. As jy jou selfoon byderhand het, neem foto's van verskillende hoeke af, asook van die skade aan jou motor en die ander een.
Moenie met enige iemand stry, iemand beskuldig, of enige skuld erken nie. Wanneer jy 'n verklaring by die polisie aflê, gee net die noodsaaklikste inligting.
Maak seker jy weet watter polisiestasie se lede op die toneel was, wie die beamptes was en wat hul rang en magsnommers is.
Indien daar getuies is, probeer om hulle kontakbesonderhede te kry. Hulle kan dalk behulpsaam wees indien die ander bestuurder verskil met jou weergawe van die ongeluk.
Hou altyd die nommer van 'n betroubare insleepdiens byderhand.
Indien jou voertuigversekering insleepdienste en padbystand insluit, moenie toelaat dat jou voertuig deur enige ander insleepdiens verwyder word nie.
As jou voertuig weggesleep moet word, vra 'n kwotasie voor dit verwyder word. Kry die naam en kontakbesonderhede van die bestuurder van die insleepvoertuig en vra waarheen die voertuig geneem word. Skryf die naam op die voertuig en registrasienommer neer.
Alhoewel die polisie gewoonlik nie uitkom na 'n ongeluk as daar nie beserings is nie, moet die bestuurders binne 24 uur 'n voertuigongeluksverslag by 'n polisiekantoor indien. So 'n verslag bespoedig soms versekeringseise. Maak seker jy kry die saaknommer.
Wees ingelig oor wat jou versekering dek.
Die hele versekeringsproses sal makliker verwerk word indien jy op hoogte is van die inhoud van jou spesifieke versekeringspolis. Gaan jou polis gereeld na vir spesifieke detail. Hou die kontaknommers van jou versekering in jou voertuig, vernaamlik die 24-uur-padbystandnommer.
UTASA het 'n nuttige dokument op hulle webwerf. Laai die dokument af, druk dit uit en hou dit in jou motor.